Ekisodo 8 | Beibele Inthaneteng | Phetolelo ya Lefase le Lefsa
8 Ke moka Jehofa a bolela le Moshe a re: “Sepela o ye go Farao gomme o mmotše o re: ‘Se ke seo Jehofa a se boletšego: “Lesa setšhaba sa ka se tloge gore se tle se ntlhankele.+
2 Ge e ba o gana go se lesa sa tloga, gona ke otla naga ya gago ka moka ka digwagwa.+
3 Noka ya Nile e tla nyeuma ka digwagwa, gomme di tla tla tša tsena ka ntlong ya gago, ka phapošing ya gago ya go robala, godimo ga bolao bja gago, ka dintlong tša bahlanka ba gago, godimo ga batho ba gago, ka dibešong tša gago le ka magopong a gago a go dubela hlama ya dinkgwa.+
4 Digwagwa di tla go namela, tša namela batho ba gago le bahlanka ba gago ka moka.”’”+
5 Ka morago Jehofa a bolela le Moshe a re: “Botša Arone o re: ‘Otlolla seatla sa gago o swere lepara la gago,+ o se otlollele dinokeng, mekerong ya Nile le megobeng ya mahlaka gomme o dire gore digwagwa di rotoge di tlale naga ya Egipita.’”
6 Ke moka Arone a otlollela seatla sa gagwe meetseng a Egipita gomme digwagwa tša rotoga tša tlala naga ya Egipita.
7 Eupša boramalea ba dira se se swanago ka malea a bona gomme ba dira gore digwagwa di rotoge di tlale naga ya Egipita.+
8 Ka morago Farao a bitša Moshe le Arone gomme a re: “Lopang Jehofa+ gore a tloše digwagwa go nna le go setšhaba sa ka, ka gobane ke nyaka go lesa setšhaba sa gabo lena gore se tloge se yo direla Jehofa sehlabelo.”+
9 Ke moka Moshe a bolela le Farao a re: “Ke go nea tlhompho gore e be wena o mpotšago gore ke neng mo nka go lopelago, ka lopela le bahlanka ba gago le setšhaba sa gago e le gore digwagwa di fedišwe mo go wena le dintlong tša gago. Di tla šala feela Nokeng ya Nile.”
10 Ge a re’alo Farao a re: “A e be gosasa.” Ka gona Moshe a re: “Go tla ba bjalo ka ge o boletše, e le gore o tle o tsebe gore ga go na yo mongwe yo a swanago le Jehofa Modimo wa rena,+
11 ka gore digwagwa di tla tloga go wena, dintlong tša gago, go bahlanka ba gago le setšhabeng sa gago. Di tla šala feela Nokeng ya Nile.”+
12 Ka gona Moshe le Arone ba tšwa moo Farao a lego gona gomme Moshe a llela Jehofa+ ka baka la digwagwa tšeo A di tlišeditšego Farao.
13 Ke moka Jehofa a dira kamoo Moshe a boletšego ka gona+ gomme digwagwa tša hwa tša fela ka dintlong, ka malapeng le nageng.
14 Ba di kgobela ya ba mekgobokgobo gomme naga ya nkga.+
15 Ge Farao a bona gore naga e imologile, a thatafatša pelo ya gagwe;+ a se ke a ba theetša, feela bjalo ka ge Jehofa a boletše.+
16 Bjale Jehofa a bolela le Moshe a re: “Botša Arone o re: ‘Emiša lepara la gago+ o itie lerole la lefase, gomme lona le tla fetoga menang mo nageng ka moka ya Egipita.’”
17 Ke moka ba dira seo. Ka gona Arone a otlolla seatla a swere lepara la gagwe a itia lerole la lefase, gomme menang ya namela batho le diphoofolo. Lerole ka moka la lefase la fetoga menang nageng ka moka ya Egipita.+
18 Boramalea ba leka go dira se se swanago ka malea a bona+ e le gore ba tšweletše menang, eupša ba se kgone go dira bjalo.+ Menang ya namela batho le diphoofolo.
19 Ka gona boramalea ba bolela le Farao ba re: “Se se dirilwe ka matla+ a Modimo!”*+ Eupša pelo ya Farao ya dula e thatafetše+ gomme a se ke a ba theetša, feela bjalo ka ge Jehofa a boletše.
20 Ke moka Jehofa a bolela le Moshe a re: “Tsoga e sa le mesong gomme o ye pele ga Farao.+ Ge Farao a etla nokeng o mmotše o re: ‘Se ke seo Jehofa a se boletšego: “Lesa setšhaba sa ka se tloge se tle se ntlhankele.+
21 Eupša ge e ba o sa lese setšhaba sa ka sa tloga, ke tlo romela diboba go wena,+ go bahlanka ba gago, go batho ba gago le ka dintlong tša gago; dintlo tša Egipita di tlo tlala diboba, tša tlala le mmung wo ba lego go ona.
22 Letšatšing leo ke tla hlaola naga ya Goshene yeo setšhaba sa ka se dulago go yona gore go se be le seboba le setee moo;+ e le gore o tsebe gore ke nna Jehofa lefaseng ka moka.+
23 Ke tla aroganya setšhaba sa ka go sa gago.+ Pontšho ye e tla bonagala gosasa.”’”
24 Jehofa a dira bjalo; metšhitšhi e megolo ya diboba ya šwahlela ntlong ya Farao le dintlong tša bahlanka ba gagwe le nageng ka moka ya Egipita.+ Naga ya senyega ka baka la diboba.+
25 Mafelelong Farao a bitša Moshe le Arone a re: “Eyang le direle Modimo wa lena sehlabelo mo nageng ye.”+
26 Eupša Moshe a re: “Go dira bjalo ga se gwa dumelelwa, gobane re tla be re direla Jehofa Modimo wa rena sehlabelo ka selo seo se šišimišago Baegipita.+ A re re re dira sehlabelo ka selo seo se šišimišago Baegipita pele ga mahlo a bona; na ba ka se re kgatle ka maswika?
27 Re tla tšea leeto la matšatši a mararo ra ya lešokeng gomme ra direla Jehofa Modimo wa rena sehlabelo feela bjalo ka ge a re boditše.”+
28 Bjale Farao a re: “Ge e le nna ke tla le lesa la tloga+ gomme la direla Jehofa Modimo wa lena sehlabelo lešokeng.+ Feela le se ke la ya kgole. Le ntopeleng go Modimo.”+
29 Ke moka Moshe a re: “Ke a tloga mo go wena gomme ke tla lopa Jehofa; ka gona gosasa diboba di tla tloga go wena Farao, go bahlanka ba gago le go setšhaba sa gago. Feela wena Farao o se ke wa re radia gape ka gore o ganetše setšhaba se gore se yo direla Jehofa sehlabelo.”+
30 Ka morago ga moo Moshe a tloga go Farao gomme a lopa Jehofa.+
31 Ka gona Jehofa a dira kamoo Moshe a boletšego ka gona,+ diboba tša tloga go Farao, go bahlanka ba gagwe le go setšhaba sa gagwe.+ Gwa se šale le setee.
32 Lega go le bjalo, Farao a buša a thatafatša pelo ya gagwe gomme a se lese setšhaba gore se tloge.+
^ Phetolelo ya lentšu ka lentšu e re, “ke monwana wa Modimo.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D8%26wtlocale%3DSE%26srcid=share⊂ject=Bala Beibele Inthaneteng